**GUVERNUL ROMÂNIEI**

**ORDONANŢĂ DE URGENŢĂ**

pentru suspendarea aplicării unor dispoziţii și prelungirea unui termen prevăzut de Ordonanţa de urgenţă a Guvernului nr.28/1999 privind obligaţia operatorilor economici de a utiliza aparate de marcat electronice fiscale, precum și pentru completarea Ordonanţei de urgenţă a Guvernului nr. 64/2007 privind datoria publică

Luând în considerare

* întârzierile producătorilor și distribuitorilor în pregătirea prototipurilor de aparate de marcat electronice fiscale cu jurnal electronic și implicit întârzierile în depunerea acestora împreună cu documentația aferentă pentru avizare tehnică la Institutul Național de Cercetare Dezvoltare în Informatică,
* procesele de implementare a noilor aparate de marcat, ulterioare avizării tehnice a prototipurilor, respectiv autorizarea distribuitorilor, producția noilor modele de aparate de marcat, aprovizionarea distribuitorilor, achiziția aparatelor de marcat și fiscalizarea acestora, care sunt consumatoare de timp și care fac imposibilă punerea pe piață a aparatelor de marcat până la termenele prevăzute de lege pentru dotarea operatorilor economici,
* imposibilitatea operatorilor economici de a se dota cu aparate de marcat noi până la data de 1 iunie , respectiv 1 august,
* pericolul afectării grave a activității economice a operatorilor economici,
* necesitatea evitării sancționării operatorilor economici pentru nerespectarea termenelor de dotare, în condițiile în care fapta nu le este imputabilă,
* necesitatea evitării sancționării distribuitorilor autorizați pentru comercializarea aparatelor de marcat electronice fiscale cu rolă jurnal după data de 1 august 2018, prin prisma nevoii de a asigura operatorilor economici care deschid noi afaceri sau puncte de lucru, certitudinea achiziționării unui aparat de marcat, în condițiile în care aparatele de marcat noi ar putea să nu fie disponibile pe piață la această dată într-un număr suficient de mare, precum și
* prevederile art. 4 alin. (1) din Ordonanța de urgență a Guvernului nr. 64/2007 privind datoria publică, Ministerul Finanțelor Publice este autorizat să contracteze împrumuturi pentru finanţarea deficitului şi refinanţarea datoriei publice guvernamentale,
* demersurile Ministerului Finanțelor Publice în scopul diversificării instrumentelor de datorie publică, a bazei investiționale a titlurilor de stat emise pe piața locală prin emiterea de titluri de stat pentru populație,
* necesitatea extinderii canalelor de distribuție a titlurilor de stat pentru populație astfel încât să fie asigurat accesul cat mai larg al populației la aceste instrumente de datorie,
* urgența implementării planului de asigurare a surselor de finanțare de pe piața internă prin emiterea de titluri de stat pentru populație, în conformitate cu programul indicativ anual de emisiuni de titluri de stat anunțat de Ministerul Finanțelor Publice pentru anul 2018,

în considerarea faptului că aceste elemente vizează interesul public şi constituie o situaţie de urgenţă şi extraordinară a cărei reglementare nu poate fi amânată, impunând adoptarea de măsuri imediate pe calea ordonanței de urgență,

în temeiul art. 115 alin. (4) din Constituţia României, republicată

Guvernul României adoptă prezenta ordonanţă de urgenţă.

**Art. I.** Sancțiunea prevăzută la art. 11 alin.(1) lit. f) din Ordonanţa de urgenţă a Guvernului nr. 28/1999 privind obligaţia operatorilor economici de a utiliza aparate de marcat electronice fiscale, republicată în Monitorul Oficial al României, Partea I, nr. 75 din 21 ianuarie 2005, cu modificările şi completările ulterioare, se aplică începând cu data de 1 septembrie 2018 pentru operatorii economici care au calitatea de contribuabili mari sau mijlocii, respectiv cu data de 1 noiembrie 2018 pentru operatorii economici care au calitatea de contribuabili mici, pentru săvârșirea, începând cu aceste termene, a faptei prevăzută la art.10 lit.cc) din Ordonanţa de urgenţă a Guvernului nr. 28/1999 republicată, cu modificările şi completările ulterioare.

**Art. II.** Sancțiunea prevăzută la art. 11 alin. (1) lit.h) din Ordonanţa de urgenţă a Guvernului nr. 28/1999 republicată, cu modificările şi completările ulterioare, se aplică începând cu data de 1 noiembrie 2018 distribuitorilor autorizaţi sau unităţilor din reţeaua acestora acreditate pentru comercializarea aparatelor de marcat electronice fiscale definite la art. 3 alin.(1) din Ordonanţa de urgenţă a Guvernului nr. 28/1999 republicată, cu modificările şi completările ulterioare, pentru săvârșirea, începând cu acest termen, a faptei prevăzută la art. 10 lit. aa) din Ordonanţa de urgenţă a Guvernului nr. 28/1999 republicată, cu modificările şi completările ulterioare.

**Art. III.** Termenul prevăzut la art. 5 alin.(14) din Ordonanţa de urgenţă a Guvernului nr. 28/1999, republicată, cu modificările şi completările ulterioare, se prelungește până la data de 31 octombrie 2018.

**Art. IV.** Ordonanţa de urgenţă a Guvernului nr.64/2007 privind datoria publică, publicată în Monitorul Oficial al României, Partea I, nr.439 din 28 iunie 2007, aprobată cu modificări și completări prin Legea nr. 109/2008, cu modificările și completările ulterioare, se completează după cum urmează:

**1. După alineatul (2) al articolului 3 se introduce doua noi alineate, alineatul (21) si (22) , cu urmatorul cuprins:**

“(21) Pentru emisiunile de titluri de stat destinate populaţiei se autorizeaza Compania Națională Poșta Română S.A să intermedieze vânzarea, colectarea subscrierilor si efectuarea plăților aferente acestor instrumente de datorie publică. Mecanismul privind vânzarea titlurilor de stat și de plată a dobânzilor și a valorii nominale a emisiunii la scadență se stabilește prin norme aprobate prin Ordin comun al ministrului finanțelor publice și al ministrului comunicațiilor și societății informaționale. Sumele rezultate din vânzarea titlurilor de stat se virează în contul Ministerului Finanțelor Publice în termen de cel mult de 2 zile lucrătoare de la data încasării sumelor aferente subscrierii. Eventuale sume virate eronat, peste nivelul sumelor datorate, se restituie la solicitarea Companiei Naționale Poșta Română S.A. adresată Ministerului Finanțelor Publice. Răspunderea pentru sumele solicitate pentru restituire revine exclusiv Companiei Naționale Poșta Română S.A..

Suma maximă care poate fi subscrisă de către o persoană fizică prin acest instrument de datorie la un moment nu poate depăși suma maximă comunicată de Ministerul Finanțelor Publice prin prospectul de emisiune.

(22) Titlurile de stat destinate populaţiei pot fi vândute și prin rețeaua băncilor, așa cum sunt definite în conformitate cu prevederile Ordonanţei de urgenţă a Guvernului nr. 99/2006 privind instituţiile de credit şi adecvarea capitalului, aprobată cu modificări şi completări prin Legea nr. 227/2007, cu modificările şi completările ulterioare, care au capacitate, experiență și interes în intermedierea tranzacțiilor cu aceste instrumente de datorie. Procedura de vânzare a acestor titluri prin rețeaua băncilor se va stabili prin norme metodologice elaborate conform prevederilor de la alineatul (2).”

**2. După alineatul (4) al articolului 4 se introduce un nou alineat, alineatul (41), cu urmatorul cuprins:**

“(41) Oportunitatea privind alegerea instrumentelor de datorie publică guvernamentală și a caracteristicilor acestora, precum și momentul atragerii resurselor financiare necesare finanțării deficitului bugetar și refinanțării datoriei publice revine Ministerului Finanțelor Publice, în calitate de unic administrator al datoriei publice guvernamentale, în conformitate cu alineatul (1).”

**3. Dupa alineatul (5) al articolului 5 se introduc patru noi alineate, alineatele (51) - (54), cu următorul cuprins:**

„(51) Obligațiile statului reprezentând datorie publică guvernamentală aferentă emisiunilor de stat pentru populație se consideră rambursate la momentul transferului sumelor aferente plăților de dobândă și a valorii nominale în conturi distincte deschise la dispoziția Companiei Naționale Poșta Română S.A. deschise la Trezoreria Statului.

(52) Plata dobânzilor și a valorii nominale la scadență se efectuează de Ministerul Finanțelor Publice în conturile prevăzute la alin. (51) din care Compania Națională Poșta Română S.A. poate să-și transfere sume în contul propriu deschis la bănci sau să ridice sume în numerar fără perceperea de comisioane. În situația utilizării fondurilor proprii de către Compania Națională Poșta Română S.A.pentru plata dobânzii și a valorii nominale către deținătorii de titluri de stat, restituirea acestor sume prin virament sau în numerar, în limita plăților astfel efectuate, se efectuează din conturile prevăzute la alineatul (51).

(53) Sumele ridicate în numerar peste nivelul plăților efectuate în numerar către deținătorii de titluri de stat se depun la Trezoreria Statului în prima zi lucrătoare de la ridicarea acestora.

(54) Pentru activitatile derulate de Compania Națională Poșta Română S.A. în conformitate cu alineatul (21) al Art.3, Ministerul Finanțelor Publice este autorizat să plăteasca comisioane din bugetul de stat, al căror cuantum este de 0,1% pentru efectuarea operațiunilor legate de activitatea de vânzare a titlurilor de stat pentru populație aplicat la valoarea de închidere a emisiunii și de 0,1% pentru efectuarea plăților aferente acestor instrumente de datorie publică, aplicat la valoarea operațiunilor efectuate către deținătorii de titluri de stat. Comisionul se calculează lunar și se plătește în termen de 30 de zile de la data primirii facturii.”

**4. Dupa art. 8 se introduce un nou articol, art. 8^1 cu următorul cuprins:**

„Sumele aferente operațiunilor de vânzare și de plată a titlurilor de stat sunt sume cu destinație specială şi nu sunt supuse executării silite prin poprire, în sensul art. 781 alin. (5) lit. a) din Legea nr. 134/2010 privind Codul de procedură civilă, republicată, cu modificările ulterioare”.

PRIM-MINISTRU

VASILICA -VIORICA DĂNCILĂ